Ichki ishlar organlari tizimini raqamli transformatsiya qilish boʻyicha kompleks chora-tadbirlar toʻgʻrisida
(resolution, 2025-04-30)

Ichki ishlar organlarining raqamli ekotizimini zamon talablariga mutanosib ravishda maqsadli raqamli yechimlar asosida yangi bosqichga olib chiqish, jamoat xavfsizligini taʼminlash va jinoyatchilikka qarshi kurashish sohasiga sunʼiy intellekt texnologiyalarini keng tatbiq etish, “markaz — hudud — mahalla” yagona texnologik yondashuvini joriy etish va axborot makonida raqamlashtirish jarayonlari natijadorligini yanada oshirish maqsadida qaror qilaman: 1. Quyidagilar ichki ishlar organlari tizimini 2025 — 2027-yillarda raqamli transformatsiya qilishning ustuvor yoʻnalishlari etib belgilansin: (a) ichki ishlar organlarining barcha axborot infratuzilmasini, xususan, axborot tizimlari, maʼlumotlar bazalari va maʼlumotlarni qayta ishlash markazlarini sunʼiy intellekt texnologiyalari asosida yagona tizimga birlashtirgan holda jinoyatchilikka qarshi kurashish borasidagi faoliyati samaradorligini yanada oshirish; (b) ichki ishlar organlari sohasiga raqamli texnologiyalarni joriy etishga masʼul boʻlinmalarning faoliyatini yagona boshqaruv tizimi va ishlash mexanizmlari asosida muvofiqlashtirish, ular tarkibida yuqori malaka va intellektual salohiyatga ega mutaxassislardan iborat boʻlgan “raqamli jamoa”ni shakllantirish; (v) jinoyatlar va maʼmuriy huquqbuzarliklar statistikasini inson omilisiz yuritish, kriminogen vaziyat va jinoyatchilik holatini, shu jumladan, hududlar va huquqbuzarliklar turlari kesimidagi tahlillarni avtomatlashtirish; (g) huquqiy statistika va tezkor-hisob maʼlumotlarini agregatsiya qilish, qayta ishlash va ulardan foydalanish jarayonini toʻliq raqamlashtirish, shuningdek, ichki ishlar organlari tizimida axborot xavfsizligi samaradorligini zamon talablariga mos ravishda taʼminlash. 2. Quyidagilar: (a) Ichki ishlar organlarida zamonaviy axborot texnologiyalarini joriy etish va axborot xavfsizligini taʼminlash boʻyicha ustuvor loyihalar roʻyxati 1-ilovaga muvofiq; (b) Hududiy ichki ishlar organlarida raqamli infratuzilmani shakllantirish boʻyicha ustuvor loyihalar roʻyxati 2-ilovaga muvofiq; (v) Yagona interaktiv davlat xizmatlari portalida koʻrsatilayotgan xizmatlarni maqbullashtirish orqali aholiga davlat xizmatlarini proaktiv va kompozit shakllarda koʻrsatish dasturi 3-ilovaga muvofiq; (g) Ichki ishlar organlari faoliyatiga sunʼiy intellekt texnologiyalarini tatbiq etish va rivojlantirish konsepsiyasi (keyingi oʻrinlarda — Konsepsiya) 4-ilovaga muvofiq; (d) Vazirlik va idoralarning ichki ishlar organlari axborot tizimlari, maʼlumotlar bazalariga uzatiladigan maʼlumotlari roʻyxati 5-ilovaga muvofiq tasdiqlansin. 3. Ichki ishlar vazirligi Axborot texnologiyalari, aloqa va axborotni himoyalash boshqarmasi, Huquqiy statistika va tezkor-hisob maʼlumotlar bosh markazi hamda ularning hududiy boʻlinmalari negizida Ichki ishlar vazirligi Raqamli texnologiyalar va huquqiy statistika departamenti (keyingi oʻrinlarda — Departament) va uning hududiy boʻlinmalari tashkil etilsin hamda zimmasiga quyidagi asosiy vazifalar yuklansin: (a) ichki ishlar organlari faoliyatiga raqamli texnologiyalarni keng joriy etishda yagona texnologik yondashuvni taʼminlash hamda ushbu vazifalarni bajarishda barcha boʻlinmalarning muvofiqlashtirilgan faoliyatini tashkil etish va nazorat qilish; (b) ichki ishlar organlarining jamoat xavfsizligini taʼminlash, huquqbuzarliklarning oldini olish va jinoyatchilikka qarshi kurashish sohasidagi faoliyatiga sunʼiy intellekt texnologiyalariga asoslangan yechimlarni tatbiq etish; (v) ichki ishlar organlarining axborot texnologiyalari va telekommunikatsiya infratuzilmalarini rivojlantirish hamda texnik qoʻllab-quvvatlash, shuningdek, barcha axborot tizimlari, dasturiy taʼminotlar va maʼlumotlar bazalarida axborot xavfsizligini taʼminlash, xavflarni tahlil qilib borish; (g) ichki ishlar organlari tomonidan koʻrsatilayotgan elektron davlat xizmatlarini takomillashtirish, ularning sifatini oshirish hamda foydalanuvchilar uchun qulayliklarni kengaytirish; (d) raqamli texnologiyalar yordamida huquqiy statistika hamda maxsus hisob maʼlumotlarini jamlash, saqlash va yuritish, integrallashgan maʼlumotlar banki faoliyatini taʼminlash, shuningdek, arxiv hujjatlarining markazlashgan hisobini yuritish. 4. Belgilansinki, Departamentning bevosita rahbari ichki ishlar vazirining oʻrinbosari hisoblanadi va uning zimmasiga Departamentga qoʻyilgan vazifalarning samarali amalga oshirilishi (natijadorligi) boʻyicha shaxsiy javobgarlik yuklanadi. 5. Sinov tariqasida Toshkent shahri va Toshkent viloyati ichki ishlar bosh boshqarmalari tuzilmalarida Ichki ishlar bosh boshqarmasi boshligʻi oʻrinbosari - Raqamli texnologiyalar va huquqiy statistika xizmati boshligʻi lavozimi joriy etilsin hamda tumanlararo raqamli texnologiyalar boʻlinmalari faoliyati yoʻlga qoʻyilsin. 6. Ichki ishlar vazirligi (Z. Kurbanov) 2025-yil davomida Toshkent shahri va Toshkent viloyati ichki ishlar organlarida mazkur qarorga muvofiq joriy etilayotgan tashkiliy-shtat tuzilmasi natijadorligini baholab borsin hamda 2026-yil 1-mayga qadar respublikaning boshqa hududlarida ham ushbu amaliyotni bosqichma-bosqich davom ettirish boʻyicha asoslantirilgan taklif kiritsin. 7. Oʻzbekiston Respublikasi Ichki ishlar vazirligi Raqamli texnologiyalar va huquqiy statistika departamenti toʻgʻrisidagi nizom 6-ilovaga* muvofiq tasdiqlansin. 8. Ichki ishlar vazirligi Raqamli texnologiyalar vazirligi bilan hamkorlikda ichki ishlar organlari tizimida 2025 — 2027-yillarda raqamli transformatsiya jarayonlarini samarali tashkil etish va amalga oshirishda Departament va uning hududiy boʻlinmalariga har tomonlama amaliy yordam koʻrsatish maqsadida 7-ilovaga muvofiq tartibda Ichki ishlar vazirligi huzurida yuridik shaxs maqomiga ega boʻlmagan Raqamli loyihalar ofisi faoliyatini yoʻlga qoʻysin. Bunda Raqamli texnologiyalar vazirligi: (a) Raqamli loyihalar ofisiga tegishlicha malakali ekspert va mutaxassislarni biriktiradi; (b) oʻz imkoniyat va resurslari bilan ichki ishlar organlariga zamonaviy axborot texnologiyalarini joriy etish, shuningdek, xodimlarda raqamli kompetensiyalarni shakllantirish va axborot xavfsizligini taʼminlash borasida tashkiliy-texnik jihatdan amaliy yordam koʻrsatadi; (v) sunʼiy intellekt texnologiyalarini tatbiq etish boʻyicha ustuvor loyihalarni toʻlaqonli amalga oshirishda har tomonlama koʻmaklashadi. 9. Ichki ishlar vazirligi va Raqamli texnologiyalar vazirligining quyidagi takliflari maʼqullansin: (a) Departament va uning hududiy boʻlinmalariga Ichki ishlar vazirligining budjetdan tashqari mablagʻlari hisobidan bozor konyunkturasidan kelib chiqqan holda raqamli texnologiyalar sohasida malakali mutaxassislarni shartnoma asosida jalb etish; (b) jamoat xavfsizligini taʼminlash, huquqbuzarliklarning barvaqt oldini olish va jinoyatchilikka qarshi kurashish sohasida Dasturiy mahsulotlar va axborot texnologiyalari texnologik parki (IT-park) va uning hududiy filiallari rezidentlarini ilgʻor startap loyihalarni qoʻllab-quvvatlash uchun akseleratsiya va inkubatsiya dasturlariga hamda startap studiyalarga Birlashgan Arab Amirliklari tajribasi asosida jalb etish; (v) akseleratsiya va inkubatsiya dasturlariga hamda startap studiyalar tashkil etish uchun Ichki ishlar vazirligi balansidagi binolarni ajratish; (g) mavjud muammolarni bartaraf etishga moʻljallangan startap loyihalarni yaratish maqsadida iqtidorli yoshlarni jalb etgan holda xakatonlar tashkil etish. 10. Belgilansinki: (a) Raqamli texnologiyalar vazirligi (Sh. Shermatov, O. Pekos) 2025 — 2027-yillarda ichki ishlar organlari tizimiga sunʼiy intellekt texnologiyalari va dasturiy mahsulotlar joriy etilishini hamda ustuvor loyihalar amalga oshirilishini muvofiqlashtirib borish uchun masʼul hisoblanadi; (b) ichki ishlar organlari tizimini raqamli transformatsiya qilish jarayonlari, ustuvor loyihalarning oʻz vaqtida va sifatli amalga oshirilishi har chorak yakunida ichki ishlar va raqamli texnologiyalar vazirlari huzurida tanqidiy muhokama qilib boriladi; (v) Ichki ishlar vazirligi (A. Tashpulatov) Raqamli texnologiyalar vazirligi (Sh. Shermatov) bilan birgalikda ikki oy muddatda Konsepsiyadan kelib chiqqan holda 2025 — 2027-yillarda ichki ishlar organlari faoliyatiga sunʼiy intellekt texnologiyalarini tatbiq etish chora-tadbirlar dasturini tasdiqlasin va qatʼiy ijroga qaratsin. 11. Oʻzbekiston Respublikasi Prezidentining va Oʻzbekiston Respublikasi Hukumatining ayrim qarorlariga 8-ilovaga muvofiq oʻzgartirish va qoʻshimchalar kiritilsin. 12. Mazkur qarorning ijrosini samarali tashkil qilishga masʼul va shaxsiy javobgar etib Oʻzbekiston Respublikasi ichki ishlar vaziri A.A. Tashpulatov va raqamli texnologiyalar vaziri Sh.X. Shermatov belgilansin. 13. Qaror ijrosini nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidenti maslahatchisi D.B. Kadirov zimmasiga yuklansin. 1. Ichki ishlar organlari faoliyatiga sunʼiy intellekt texnologiyalarini tatbiq etish va rivojlantirish konsepsiyasi (keyingi oʻrinlarda — Konsepsiya) Oʻzbekiston Respublikasi Prezidentining 2024-yil 14-oktabrdagi “Sunʼiy intellekt texnologiyalarini 2030-yilga qadar rivojlantirish strategiyasini tasdiqlash toʻgʻrisida”gi PQ-358-son qarori talablaridan kelib chiqib ichki ishlar organlarida sunʼiy intellekt texnologiyalari, raqamli texnologiyalar hamda robototexnikani qoʻllashning maqsadi, vazifalari, asosiy yoʻnalishlari, tamoyillari va mexanizmini belgilaydi. 2. Konsepsiya ichki ishlar organlari faoliyatida sunʼiy intellekt texnologiyalaridan foydalanish sohasidagi munosabatlarni tashkil etish va huquqiy tartibga solishda idoraviy va normativ-huquqiy hujjat loyihalarini ishlab chiqish va amalga oshirishning tashkiliy va innovatsion asosi hisoblanadi. 3. Konsepsiyaning asosiy maqsadlari quyidagilardan iborat: sunʼiy intellekt texnologiyalaridan foydalangan holda jamoat xavfsizligini taʼminlash va jinoyatchilikka qarshi kurashish samaradorligini oshirish; ichki ishlar organlarining davlat xizmatlari koʻrsatish sohasini sunʼiy intellekt texnologiyalaridan foydalangan holda takomillashtirish; sunʼiy intellekt texnologiyalaridan samarali foydalanish uchun mutaxassislarni tayyorlash, kadrlarning malakasini muntazam oshirish hamda maxsus oʻquv dasturlari, seminar-treninglar tashkil etish; sunʼiy intellekt usullaridan foydalangan holda ichki ishlar organlarida kiberxavfsizlikni taʼminlash, maʼlumotlar bazalari, telekommunikatsiya tarmoqlariga boʻladigan har qanday ruxsatsiz kirishlarni oldindan aniqlash va ularning oldini olish. 4. Quyidagilar Konsepsiyaning vazifalari hisoblanadi: ichki ishlar organlarida sunʼiy intellekt texnologiyalaridan foydalanishni tashkil etish va rejalashtirishning normativ-huquqiy tartibga solinishini takomillashtirish; sunʼiy intellekt texnologiyalari asosida maʼlumotlarni qayta ishlash uchun ichki ishlar organlari texnik infratuzilmasini shakllantirish; ichki ishlar organlari xodimlarining jinoyatchilikka qarshi kurashishda sunʼiy intellekt texnologiyalaridan samarali foydalanishini taʼminlash; jamoat xavfsizligini taʼminlashda sunʼiy intellekt texnologiyalari, raqamli texnologiya va robototexnikani keng joriy etish; sunʼiy intellekt texnologiyalarini qoʻllash va rivojlantirish orqali joriy infratuzilmani maqbullashtirish; sunʼiy intellekt texnologiyalaridan foydalanib ichki ishlar organlari xodimlarining mehnat samaradorligini oshirish hamda bu orqali tashkiliy-shtat taʼminotini maqbullashtirish; ichki ishlar organlarining tezkor-profilaktik va davlat xizmatlari koʻrsatish faoliyatining samaradorlik koʻrsatkichlarini oshirish; sunʼiy intellekt texnologiyalaridan foydalanish boʻyicha malakali kadrlar tayyorlash, xodimlar malakasini oshirish, ushbu jarayonga xorijiy mutaxassislarni jalb qilish; sunʼiy intellekt texnologiyalarini ichki ishlar organlari faoliyatida keng qoʻllash boʻyicha bevosita ichki ishlar organlari tizimida, idoralararo, shuningdek, xalqaro hamkorlik qilish uchun zaruriy sharoitlar yaratish; jamoat xavfsizligini taʼminlashda sunʼiy intellekt texnologiyalarini qoʻllash boʻyicha ilgʻor xorijiy tajribani oʻrganish va uni tatbiq etish choralarini koʻrish, sohada xalqaro hamkorlikni amalga oshirish. 5. Konsepsiyani amalga oshirishning asosiy tamoyillari quyidagilardan iborat: qonuniylik; xavfsizlik; shaffoflik; texnologik mustaqillik; iqtisodiy, ilmiy-amaliy asoslanganlik; jarayonlarning yaxlitligi. 6. Ichki ishlar vazirligining Raqamli texnologiyalar va huquqiy statistika departamenti mazkur Konsepsiyani amalga oshirish va nazorat qilishga bevosita masʼul hisoblanadi. 7. Ichki ishlar vazirligining sohaviy xizmatlari va hududiy boʻlinmalari, shuningdek, taʼlim muassasalari sunʼiy intellekt texnologiyalarini qoʻllashning subyektlari hisoblanadi. 8. Ichki ishlar organlari faoliyatiga sunʼiy intellekt texnologiyalarini joriy etishda quyidagi tashkiliy choralar koʻrilishi lozim: mavjud axborot-tahliliy taʼminot tizimining texnologik infratuzilmasini, idoraviy telekommunikatsiya va maʼlumotlarni uzatish tizimini kengaytirish, yaxlit dasturiy-texnik komplekslarni ommalashtirish orqali sunʼiy intellekt texnologiyalarini joriy etishga texnik tayyorgarlik koʻrish; xodimlarda sunʼiy intellekt texnologiyalarini qoʻllashga oid bilimlarni shakllantirish uchun taʼlim muassasalarida ushbu texnologiyalardan foydalanish boʻyicha sharoitlar yaratish, sunʼiy intellekt sohasida ixtisoslashgan taʼlim muassasalari va ilmiy-texnika institutlari bilan hamkorlikda Raqamli kompetensiyalar va innovatsiya markazi faoliyatini yoʻlga qoʻyish; sunʼiy intellekt texnologiyalaridan foydalanib, tezkor-profilaktik va xizmat koʻrsatish koʻrsatkichlari hamda mehnat unumdorligini oshirish, kunlik takrorlanadigan funksiyalar va xizmatlar, ayniqsa, jarayonlarda inson omilini cheklaydigan yaxlit avtomatlashtirish tizimlarni joriy etish hisobiga amaldagi tashkiliy-shtat tuzilmalarini bosqichma-bosqich maqbullashtirish. 9. Quyidagilar Konsepsiyaning asosiy yoʻnalishlari hisoblanadi: maʼlumotlarni yigʻish, saqlash va qayta ishlashda sunʼiy intellekt texnologiyalaridan foydalanish (Big Data); huquqbuzarliklarning oldini olish, sodir etilgan jinoyatlarni “issiq izidan” fosh etishga xizmat qiluvchi geoaxborot tizimida makon, vaqt, holat, qilmish, obyekt, predmet va shaxsni oʻzaro bogʻlovchi tahliliy va prognoz modellarini yaratish (Real-time Intelligence Crime Analytics System, Domain Awareness System); vaziyat va holat ssenariysining tahlili va prognozi asosida boshqaruv qarorlarini ishlab chiqish (Intelligent Information Decision Support System); raqamli kriminalistika sohasida tadqiqotlar olib borish va tergov qilish jarayonlariga zamonaviy texnologiyalarni joriy etish (Digital forensics); kuzatuv kameralarida qayd etilgan tasvirlarni real vaqt rejimida profayling tahlil qilish (Profiling analysis) orqali shaxsning jinoiy xulq-atvorini prognozlash mexanizmini joriy etish; aholiga xizmat koʻrsatish, ekspert-kriminalistika va tezkor-profilaktik faoliyatda robototexnika imkoniyatlaridan foydalanish. 10. Ichki ishlar organlari faoliyatiga sunʼiy intellekt texnologiyalarini tatbiq etish va uni rivojlantirish quyidagi bosqichlarda amalga oshiriladi: 1-bosqich — yaqin istiqbolda (2025 — 2027-yillarda) joriy etiladigan sunʼiy intellekt texnologiyalari: ijtimoiy va kriminogen vaziyatni prognozlash maqsadida katta hajmdagi (Big Data) maʼlumotlarni, shu jumladan, jinoyatchilik darajasi, ijtimoiy taranglik holatlarini tahlil qilish (maʼlumotlarni mashinaviy oʻqitish algoritmlari asosida tahlil qilish texnologiyalari); huquqbuzarlikning oldini olish, jinoyatlarni “issiq izidan” fosh etishga xizmat qiluvchi geoaxborot tizimida makon, vaqt, holat, qilmish, obyekt, predmet va shaxsni oʻzaro bogʻlovchi tahliliy va prognoz modellarini yaratish; foto va videotasvirdagi predmetlar va boshqa holatlarni kompyuter nigohi (Computer Vision) usulidan foydalangan holda idrok etuvchi (aniqlovchi) texnologiyalarni joriy etish; nutqni aniqlash va sintez qilish, shu jumladan, ovozli yordamchilar, mijozlarga avtomatik ovozli xizmat koʻrsatish texnologiyalarini (ogʻzaki nutqni mashinada oʻqiladigan formatga aylantiradigan texnologiyalar) joriy etish; tavsiya berish va qaror qabul qilishda qoʻllab-quvvatlashning “aqlli” tizimlari (maʼlumotlar asosida mustaqil qarorlar qabul qilish algoritmlari)ni yaratish; kuzatuv kameralarida qayd etilgan tasvirlarni real vaqt rejimida profayling qilish; jinoyat va hodisalar haqidagi xabarlarni qayd etish va hisobini yuritish, hisob-qayd faoliyatini amalga oshirish; chuqur oʻrganish algoritmlariga asoslangan maʼlumotlarni tahlil qilish texnologiyalari (prognozlash (prediktiv) tahlil tizimlari)ni yaratish. 2-bosqich — uzoq istiqbolda (2027-yil va keyingi yillar) joriy etiladigan sunʼiy intellekt texnologiyalari: jamoat xavfsizligini taʼminlashda sunʼiy intellekt bilan jihozlangan avtonom dronlardan foydalanish; voqealarni modellashtirish orqali sodir boʻlishi mumkin boʻlgan jinoyatchilik va huquqbuzarliklarni virtual shakllantirish; huquqbuzarliklar va jinoyatchilikning oldini olishda hamda elektron davlat xizmatlarini koʻrsatishda robototexnika komplekslarini joriy etish; taʼlim jarayonida oʻquv dasturlari boʻyicha avtomatlashtirilgan tarzda oʻqitishni yoʻlga qoʻyish; xizmat hujjatlarini avtomatik ravishda rasmiylashtirish; inson miyasi bilan taqqoslanadigan va hissiyotlarni aks ettirish qobiliyatiga ega sunʼiy intellekt texnologiyalarini qoʻllash. 11. Jamoat xavfsizligini taʼminlashda quyidagi sunʼiy intellekt yechimlarini ishlab chiqish va qoʻllash koʻzda tutiladi: jinoyatlar va huquqbuzarliklar haqidagi xabarlarni qabul qilish va qayta ishlashning markazlashtirilgan “102” avtomatlashtirilgan tizimi, videomonitoring tizimlari va navigatsiya tizimi (sunʼiy yoʻldosh) maʼlumotlari va boshqa texnologiyalarning oʻzaro uygʻunlashgan imkoniyatlari asosida sunʼiy intellekt yordamida kuch va vositalarni boshqarish tizimi; real vaqt rejimida aniqlash va qayd etish imkoniyatiga ega “aqlli” videokuzatuv tizimlari yordamida shaxslarning noqonuniy xatti-harakatlarini, qidirilayotgan shaxslarni, transport vositalarini va boshqa obyektlarni aniqlash tizimi; yoʻl harakati xavfsizligini nazorat qilishning “aqlli” tizimlari; yoʻl harakati qoidabuzarliklarini transport vositalarining davlat raqami va piyodalarning biometrik maʼlumotlari asosida avtomatlashtirilgan video va foto qayd etish tizimlari; avtotransport vositalarini boshqarish huquqi uchun imtihon topshirishda bilimlarni avtomatlashtirilgan nazorat qilishning “aqlli” texnologiyalari; ichki ishlar organlari tizimida robototexnika tizimlari va robotlar uchun sunʼiy intellekt texnologiyalarini joriy etish; ichki ishlar organlari xodimlarining asosiy vazifalarini taʼminlovchi avtomatlashtirilgan ish joylarini tashkil etish. 12. Huquqbuzarliklar profilaktikasi va jinoyatchilikka qarshi kurashishni taʼminlashda quyidagi sunʼiy intellekt yechimlarini ishlab chiqish va qoʻllash koʻzda tutiladi: tezkor ahamiyatga ega katta hajmdagi muhim maʼlumotlarni, shu jumladan, turkumlashmagan turli xil boshqa maʼlumotlarni kompleks qayta ishlash tizimlari; tezkor-tergov faoliyatini amalga oshirishda tasvir va nutqni aniqlash va jinoiy xatti-harakat (qilmish)ni tahlil va prognoz qilish texnologiyalari asosida qaror qabul qilish tizimi; jinoiy xatti-harakatlar sodir etilishini kriminalistik prognozlash texnologiyalari; davlat organlari va idoralari, mahalliy davlat hokimiyatining maʼlumotlari, shuningdek, ommabop telekommunikatsiya tarmoqlarining boshqa axborot resurslari maʼlumotlari asosida jinoiy ahamiyatga ega boʻlgan maʼlumotlarni qidirish va olish boʻyicha “aqlli” tizimlar; internet va ijtimoiy tarmoqlarda firibgarlik alomatlari bor xabarlar, diniy-ekstremistik (terrorchilik) va boshqa turdagi jinoiy qilmishlar sodir etish koʻzlangan maʼlumotlarni avtomatik aniqlash va belgilangan tartibda blokirovka qilish uchun moʻljallangan “aqlli” algoritm va ularga asoslangan tizimlar; kriminalistik maʼlumotlar bazasida maʼlumotlarni “aqlli” qayta ishlash texnologiyalari; 3D skanerlash va matematik modellashtirish texnologiyalaridan foydalangan holda hodisa joyini koʻzdan kechirish jarayonlarini va protsessual hujjatlarni rasmiylashtirishni kompleks avtomatlashtirish; respublika hududlarida sodir etilgan bir xil turdagi jinoyatlarning fosh qilinishiga koʻmaklashuvchi yashirin qonuniyatlar, usullar va jihatlarni aniqlash boʻyicha “aqlli” tizimlar; DNK biologik materiallarini oʻrganish asosida insonning tashqi fenotipik belgilarini aniqlash imkonini beruvchi “aqlli” tizimlar. 13. Kuch va vositalarni boshqarish, manfaatdor davlat organlari va idoralari bilan maqsadli hamkorlik qilish, turli vaziyatlarda har tomonlama asoslangan boshqaruv qarorlarini qabul qilishni qoʻllab-quvvatlovchi quyidagi “aqlli” tizimlar joriy etilishi koʻzda tutiladi: vaziyatni tezkor ravishda tahlil etish va prognozlash, qaror qabul qilishni qoʻllab-quvvatlash boʻyicha “aqlli” tizim; vaziyatni tezkor ravishda onlayn monitoring qilish va hodisalarga tezkor javob berish tizimlari; elektron hujjat aylanishi va idoraviy ijro intizomi “aqlli” tizimlari; rejalashtirish, prognozlash va boshqaruv qarorlarini qabul qilish jarayonlarini avtomatlashtirish. 14. Jismoniy va yuridik shaxslarga davlat xizmatlari koʻrsatish sifatini oshirish uchun quyidagi sunʼiy intellekt texnologiyalarini keng qoʻllash koʻzda tutiladi: ichki ishlar organlari tomonidan koʻrsatiladigan davlat xizmatlari uchun elektron ariza berish blanklarini toʻldirishni avtomatlashtirish; davlat xizmatlarini koʻrsatishda tasodifiy yoki qasddan qilingan noqonuniy harakatlarni aniqlash va hodisalarga javob berishni avtomatlashtirish; mansabdor shaxslarning xatti-harakatlari (harakatsizligi) va qarorlari ustidan shikoyat qilish tartiblarini avtomatlashtirish. 15. Quyidagi yoʻnalishlarda sunʼiy intellekt texnologiyalarining alohida turlarini rivojlantirish koʻzda tutiladi: a) ichki ishlar organlari faoliyatida axborotni himoyalash va kiberxavfsizlikni taʼminlash boʻyicha: Ichki ishlar vazirligining IT infratuzilmasiga halokatli taʼsirlarni, shu jumladan, kompyuter hujumlarining tavsiflangan vektorlari (CAPEC, ATT&CK, OWASP, STI va boshqalar)ni aniqlash va qayta ishlash boʻyicha tadbirlarni monitoring qilish texnologiyalari; Ichki ishlar vazirligining tarkibiy va hududiy boʻlinmalari axborot tizimlari va telekommunikatsiya tarmoqlarida ruxsatsiz harakatlarni aniqlash, hodisalarga avtomatlashtirilgan javob berish; ichki ishlar organlari raqamli infratuzilmasida axborot-kommunikatsiya resurslari bilan taʼminlanganlik darajasini, ularning sifati va ishonchliligini prognozlash; b) ichki ishlar organlariga xodimlar va xizmatchilarni xizmat (ish)ga qabul qilish, ular bilan ishlash, oʻqitish va malakasini oshirish jarayonlarini maqbullashtirish, normativ-huquqiy va protsessual hujjatlarni ishlab chiqish jarayonlarini tashkillashtirish boʻyicha: ilmiy tadqiqotlarning ustuvor yoʻnalishlarini aniqlash funksiyalari bilan ichki ishlar organlari faoliyatining ilmiy-texnik taʼminotini tahlil qilish, tajriba-sinov ishlarini olib borish, ilmiy tadqiqotlarni rejalashtirish va ichki ishlar organlari ehtiyojlarini prognozlash texnologiyalari; huquqiy ekspertiza qilishni avtomatlashtirish; xodimlarning mehnat samaradorligini oshirishga qaratilgan huquqiy axborot tizimini joriy etish; taʼlimda virtual reallik texnologiyalarini joriy etish, virtual poligonlar va simulyatsiya oʻyinlarini yaratish; xizmatga nomzodlarni kasbiy-psixologik tanlash, xodimlar bilan psixologik ishlarni tashkil etish, psixofiziologik diagnostika, xodimlarni shaxsiy-kasbiy rivojlantirish va ruhiy tetiklantirish ishlari boʻyicha kadrlar taʼminoti boʻlinmalarining faoliyatini avtomatlashtiradigan “aqlli” tizimlarni joriy etish; psixofiziologik tekshirishning texnik va texnologik vositalarini, psixodiagnostik majmualarni, shuningdek, xodimlarni reabilitatsiya qilish uskunalarini takomillashtirish; tibbiyot diagnostikasida sunʼiy intellekt tizimlarini joriy etish; v) moddiy-texnika taʼminoti boʻyicha: moddiy va moliyaviy resurslar harakatini avtomatik monitoring qilish; xarajatlarni rejalashtirish va maqbullashtirish, shu jumladan, xizmat koʻrsatish va transport taʼminotini boshqarish. 16. Ichki ishlar vazirligi taʼlim va ilmiy muassasalarida sunʼiy intellekt sohasida fundamental, ilmiy-amaliy tadqiqotlar olib borish hamda innovatsion ishlanmalar ishlab chiqish, tajriba-sinovlar oʻtkazish ishlari shu sohadagi mahalliy va xorijiy taʼlim muassasalari, IT kompaniyalar va korxonalar bilan hamkorlikda tashkil etiladi. 17. Konsepsiyani amalga oshirish uchun Ichki ishlar vazirligi taʼlim muassasalarida quyidagi institutsional sharoitlarni yagona innovatsion platformada yaratish koʻzda tutiladi: “Expert hub” (bilimlar makoni) tor ixtisoslik boʻyicha ekspertlar, koʻp yillik boy tajribaga ega amaliyot xodimlari va mutaxassislar guruhi; kraudfanding — loyihalar boʻyicha vazirlik va idoralar, shuningdek, ixtisoslashgan taʼlim muassasalarining intellektual va moddiy resurslarini uygʻunlashtirish va hamkorlik qilish platformasi; ichki ishlar organlari xizmat faoliyatini takomillashtirish, modernizatsiya qilish hamda metodologiyasini ishlab chiquvchi Ichki ishlar vazirligi taʼlim muassasalarining mutaxassislik kafedra professor-oʻqituvchilari va izlanuvchilaridan tashkil topgan maxsus ixtisoslashgan loyiha guruhi; ichki ishlar organlari strategik va taktik boshqaruv, shuningdek, rahbar va xodimlarda raqamli savodxonlikni shakllantirish va rivojlantirish borasida ilmiy-metodologik tadqiqotlar olib boruvchi raqamli kompetensiya guruhi; tajriba-sinov va aprobatsiya, shu jumladan, oʻquv-amaliy trening va ssenariylar asosida kvest mashgʻulotlar oʻtkazuvchi virtual laboratoriyalar. 18. Konsepsiyani amalga oshirish natijasida quyidagilarga erishiladi: jamoat xavfsizligini taʼminlash, huquqbuzarliklarning oldini olish va jinoyatchilikka qarshi kurashishda sunʼiy intellekt texnologiyalaridan foydalanish orqali ichki ishlar organlarining faoliyati samaradorligi oshiriladi; ichki ishlar organlari tomonidan koʻrsatiladigan davlat xizmatlariga sunʼiy intellekt texnologiyalarini joriy etish orqali aholiga yanada qulayliklar yaratilib, xizmat koʻrsatish sifati oshiriladi; ichki ishlar organlari faoliyatiga sunʼiy intellekt texnologiyalarini joriy etish orqali mehnat unumdorligi oshishiga erishiladi; mavjud maʼlumotlar asosida yuz berayotgan hodisalar, huquqbuzarliklarni sunʼiy intellekt texnologiyalaridan foydalangan holda tahlil qilish va kriminogen vaziyatni prognozlash imkoni yaratiladi; jamoat xavfsizligini taʼminlash faoliyatiga sunʼiy intellekt texnologiyalari, robototexnika va mashinaviy oʻqitish kabi zamonaviy texnologiyalarning keng joriy etilishi kuch va vositalarning muvofiqlashtirilgan holda harakatlanishiga xizmat qiladi. 19. Mazkur Konsepsiyani amalga oshirishning pirovard natijasi ichki ishlar organlari faoliyatiga sunʼiy intellekt texnologiyalarini keng joriy etish hamda bunday texnologiyalardan foydalangan holda ichki ishlar organlari oldiga qoʻyilgan vazifalarning samarali bajarilishini taʼminlash hisoblanadi. 20. Mazkur Konsepsiyaning amalga oshirilishiga masʼul boʻlgan mansabdor shaxslar ichki ishlar organlari faoliyatiga sunʼiy intellekt texnologiyalarining keng joriy etilishi borasida zarur chora-tadbirlar belgilanishi hamda ularning oʻz vaqtida amalga oshirilishini taʼminlamaganliklari uchun shaxsan javobgar hisoblanadi. 1. Ichki ishlar vazirligi huzuridagi Raqamli loyihalar ofisining (keyingi oʻrinlarda — Loyihalar ofisi) tarkibi: Loyihalar ofisi rahbari: Oʻzbekiston Respublikasi ichki ishlar vazirining oʻrinbosari — Raqamli texnologiyalar va huquqiy statistika departamenti boshligʻi; Loyihalar ofisi hamrahbari: Oʻzbekiston Respublikasi raqamli texnologiyalar vazirining birinchi oʻrinbosari; Loyihalar ofisi ishtirokchilari: Raqamli texnologiyalar vazirligi huzuridagi “Raqamli hukumat loyihalarini boshqarish markazi” davlat muassasasi direktori, Dasturiy mahsulotlar va axborot texnologiyalari texnologik parki (IT-park) direktori, “UNICON.UZ” MCHJ direktori, “UZINFOCOM” MCHJ direktori, Raqamli texnologiyalar va sunʼiy intellektni rivojlantirish ilmiy-tadqiqot instituti direktori (tegishlicha malakali ekspert va mutaxassislar biriktiriladi); Loyihalar ofisi aʼzolari: Ichki ishlar vazirligi Raqamli texnologiyalar va huquqiy statistika departamentining Raqamli transformatsiya boshqarmasi boshligʻi, sohaviy departamentlarning mutaxassislari (yoʻnalishlar boʻyicha). 2. Loyihalar ofisi faoliyatining maqsadi — ichki ishlar organlari tizimida 2025 — 2027-yillarda raqamli transformatsiya jarayonlarini hamda bu boradagi ustuvor loyihalar amalga oshirilishini samarali tashkil etish. 3. Loyihalar ofisi faoliyatining asosiy yoʻnalishlari: ichki ishlar organlarini raqamli transformatsiya qilish boʻyicha sohalar kesimida tarmoq rejalarini ishlab chiqish va ijro etilishini tashkil etish; ichki ishlar organlari tizimiga sunʼiy intellekt imkoniyatlarini joriy etish boʻyicha kompleks chora-tadbirlarni belgilash; ichki ishlar organlarining telekommunikatsiya infratuzilmasini rivojlantirish; ichki ishlar organlari xodimlarining raqamli kompetensiyalarini shakllantirish, zamonaviy axborot texnologiyalari sohasida bilim va malakasini oshirish mexanizmlarini joriy etish. 4. Loyihalar ofisining faoliyati davri — 2025 — 2027-yillar. 1. Oʻzbekiston Respublikasi Prezidentining 2017-yil 29-noyabrdagi PQ-3413-son qarori bilan tasdiqlangan Ichki ishlar organlarida xizmatni oʻtash tartibi toʻgʻrisidagi nizomda: a) 10-band quyidagi mazmundagi oʻn sakkizinchi xatboshi bilan toʻldirilsin: “Bunda axborot texnologiyalari boʻlinmalariga xizmatga kirish istagini bildirgan axborot texnologiyalari sohasidagi mutaxassis nomzodlar oʻrganish bosqichidan antropometrik parametrlar tatbiq etilmagan holda sogʻligʻining umumiy xizmatga yaroqlilik darajasiga oid talabalar asosida oʻtadi”; oʻn sakkizinchi va oʻn toʻqqizinchi xatboshilar tegishincha oʻn toʻqqizinchi va yigirmanchi xatboshilar deb hisoblansin; b) 50-band quyidagi tahrirda bayon etilsin: “50. Ushbu Nizomning 33-bandi uchinchi xatboshisi, 47 yoki 48-bandlariga muvofiq maxsus unvonlar berilgan xodimlarga (shu jumladan mazkur Nizom kuchga kirgunga qadar xizmatga oʻtkazilgan (yuborilgan) yoki Oʻzbekiston Respublikasi Prezidentining Farmon, qaror, farmoyishi yoki uning roziligi bilan yuborilgan), shuningdek, Raqamli texnologiyalar vazirligi va uning tizimidagi tashkilotlardan (mehnat staji 3 yildan kam boʻlmaganda) Ichki ishlar vazirligi Raqamli texnologiyalar va huquqiy statistika departamenti, uning hududiy hamda sohaviy boʻlinmalariga xizmatga qabul qilingan (oʻtkazilgan, yuborilgan) xodimlarga xizmat yillari uchun foizli ustama haq belgilashda va malaka toifalarini berishda ularning ilgarigi ish joyidagi (foizli ustama toʻlash uchun belgilangan) mehnat stajlari inobatga olinadi hamda ushbu davr xodim ichki ishlar organlaridan boʻshatilgan taqdirda unga pensiya tayinlashda umumiy xizmat stajiga qoʻshib hisoblanadi”. 2. Oʻzbekiston Respublikasi Prezidentining 2018-yil 30-oktabrdagi “Yoʻl harakati xavfsizligini taʼminlash sohasida investitsiyaviy loyihani amalga oshirish chora-tadbirlari toʻgʻrisida”gi PQ-3989-son qarori 3-bandining oltinchi xatboshisi quyidagi tahrirda bayon etilsin: “Belgilansinki, investitsiyaviy xarajatlar toʻliq qoplanganidan soʻng, mazkur qarorda nazarda tutilgan jarima summasining Investorga tegishli qismi Oʻzbekiston Respublikasi Ichki ishlar vazirligining budjetdan tashqari jamgʻarmasiga hamda Ichki ishlar vazirligining “Xavfsiz shahar” tizimlarini rivojlantirish markazi” davlat muassasasiga teng ulushda yoʻnaltiriladi”. 3. Oʻzbekiston Respublikasi Prezidentining 2024-yil 15-yanvardagi “Kriminologiya sohasida ilmiy-amaliy tadqiqot ishlarini tashkil etish chora-tadbirlari toʻgʻrisida”gi PQ-22-son qaroriga 5-ilovaning “Mazmuni” ustunidagi “Huquqiy statistika va tezkor-hisob maʼlumotlar markazining” soʻzlari “Raqamli texnologiyalar va huquqiy statistika departamenti Huquqiy statistika bosh markazining” soʻzlari bilan almashtirilsin. 4. Vazirlar Mahkamasining 2020-yil 28-sentabrdagi “Oʻzbekiston Respublikasida chet el fuqarolari va fuqaroligi boʻlmagan shaxslarni roʻyxatga olish tartibini soddalashtirish chora-tadbirlari toʻgʻrisida”gi 593-son qarorida: a) 2-ilovada: 22-bandning ikkinchi xatboshisidagi “Huquqiy statistika va tezkor hisob maʼlumotlar markazidan” soʻzlari “Raqamli texnologiyalar va huquqiy statistika departamenti Huquqiy statistika bosh markazidan” soʻzlari bilan almashtirilsin; Qoraqalpogʻiston Respublikasida va viloyatlarda boshqa davlatlardan kelgan chet el fuqarolari va fuqaroligi boʻlmagan shaxslarga Oʻzbekiston Respublikasida doimiy yashashga ruxsatnoma berish sxemasining 2-bosqich “Tadbirlar” ustuni 2-bandidagi “Huquqiy statistika va tezkor hisob maʼlumotlar markazidan” soʻzlari “Raqamli texnologiyalar va huquqiy statistika departamenti Huquqiy statistika bosh markazidan” soʻzlari bilan almashtirilsin; b) 3-ilovada: 24-bandning ikkinchi xatboshisidagi “Huquqiy statistika va tezkor hisob maʼlumotlar markazidan” soʻzlari “Raqamli texnologiyalar va huquqiy statistika departamenti Huquqiy statistika bosh markazidan” soʻzlari bilan almashtirilsin; Toshkent shahri va Toshkent viloyatiga boshqa davlatlardan kelgan chet el fuqarolari va fuqaroligi boʻlmagan shaxslarga Oʻzbekiston Respublikasida doimiy yashash uchun ruxsatnoma berish sxemasining 2-bosqich “Tadbirlar” ustuni 2-bandidagi “Huquqiy statistika va tezkor hisob maʼlumotlar markazidan” soʻzlari “Raqamli texnologiyalar va huquqiy statistika departamenti Huquqiy statistika bosh markazidan” soʻzlari bilan almashtirilsin. 5. Vazirlar Mahkamasining 2021-yil 8-iyuldagi 431-son qarori bilan tasdiqlangan Maʼmuriy huquqbuzarlik toʻgʻrisida yagona elektron ish yurituv tizimi orqali maʼmuriy huquqbuzarlikka oid ishlarni yuritish tartibi haqidagi nizomga 1-ilovaning 1-bosqich “Tadbirlar” ustuni 3-bandidagi “Huquqiy statistika va tezkor-hisob maʼlumotlar markazi” soʻzlari “Raqamli texnologiyalar va huquqiy statistika departamenti Huquqiy statistika bosh markazi” soʻzlari bilan almashtirilsin. 6. Vazirlar Mahkamasining 2022-yil 23-iyundagi 343-son qarori bilan tasdiqlangan Mahalla huquq-tartibot maskanining namunaviy loyihasining 10-bandidagi “Huquqiy statistika va tezkor hisob maʼlumotlar markazi” soʻzlari “Raqamli texnologiyalar va huquqiy statistika departamenti Huquqiy statistika bosh markazi” soʻzlari bilan almashtirilsin. 7. Vazirlar Mahkamasining 2023-yil 20-noyabrdagi 612-son qarori bilan tasdiqlangan Jismoniy va yuridik shaxslarga maʼlumotnomalar berish boʻyicha davlat xizmatlarini koʻrsatishning yagona maʼmuriy reglamentiga 5-ilovadagi “Huquqiy statistika va tezkor-hisob maʼlumotlar markazi” soʻzlari “Raqamli texnologiyalar va huquqiy statistika departamenti Huquqiy statistika bosh markazi” soʻzlari bilan almashtirilsin. 8. Vazirlar Mahkamasining 2024-yil 27-iyundagi “Oʻzbekiston Respublikasi Ichki ishlar vazirligi huzuridagi Jazoni ijro etish departamenti va uning tizimidagi jazoni ijro etish muassasalarining bino va inshootlaridan samarali foydalanish hamda sohaga zamonaviy axborot-kommunikatsiya texnologiyalarini joriy etish chora-tadbirlari toʻgʻrisida”gi 358-son qarorining 3-bandi “a” kichik bandining beshinchi xatboshisidagi “Ichki ishlar vazirligining Huquqiy statistika va tezkor-hisob maʼlumotlar markazi” soʻzlari “Ichki ishlar vazirligi Raqamli texnologiyalar va huquqiy statistika departamenti Huquqiy statistika bosh markazi” soʻzlari bilan almashtirilsin.